Búskaparbreytin er 3-ára gymnasial miðnámsútbúgving, ið gevur møguleika at halda fram á hægri lærustovnum í Føroyum ella uttanlands. Vilt tú vera við, har broytingar henda, vilt tú mennast persónliga og fakliga? Og dámar tær at leiða og skipa fyri? So er studentur á Búskaparbreytini ein møguleiki fyri teg. Okkara fyrrverandi næmingar eru í lyklastørvum í samfelagnum. Teir eru flogskiparar, grannskoðarar, lærarar, løgfrøðingar, sjúkrarøktarfrøðingar, verkfrøðingar, virkisleiðarar, búskaparfrøðingar og mangt annað. Búskaparbreytin gevur tær atgongd til hægri útbúgvingar og læru í vinnulívinum, til dømis í banka ella grannskoðaravirki. Hon ger teg føran fyri at skilja, hvussu samfelagið virkar, hvussu tilfeingið verður nýtt burðardygt, og hvussu globaliseraði heimurin hongur saman. Tann, ið hevur lokið fráfaringarroynd fólkaskúlan í 9. flokki við so góðum úrsliti, at hann má metast at vera førur fyri at gjøgnumføra útbúgvingina, kann verða tikin inn á Búskaparbreytina.